Fricis Zilbers

Fricis Zilbers ( — ) bija latviešu jurists, tiesībnieks, Latvijas Senāta senators un Senāta Virsprokuratūras virsprokurors. Latvijas Tiesnešu biedrības valdes loceklis, no 1931. gada priekšsēdētājs.

 Dzīvesgājums 
Dzimis 1875. gada 22. decembrī Meņģeles pagastā saimnieka ģimenē. Izglītību ieguva Rīgas Aleksandra ģimnāzijā un Maskavas Universitātes Juridiskajā fakultātē.
No 1902. līdz 1917. gadam Zilbers strādāja Krievijas impērijas tiesās par tiesamata kandidātu, miertiesnesi, no 1917. līdz 1919. gadam Zilbers bija Omskas apgabaltiesas loceklis. Pēc atgriešanās Latvijā no 1921. gada Zilbers bija Jelgavas apgabaltiesas prokurora biedrs, no 1922. gada — Rīgas apgabaltiesas prokurors, bet no 1922. līdz 1925. gadam Latgales apgabaltiesas priekšsēdētājs.
1925. gada 6. augustā Zilberu iecēla par Senāta senatoru Kriminālās kasācijas departamentā (KKD).

No 1936. līdz 1940. gadam Fricis Zilbers bija Latvijas Senāta virsprokurors Senāta Virsprokuratūrā. publicēts: Latvijas Republikas Augstākā tiesa, brošūra „Latvijas Senāta senatori 1918-1940, Rīgā, 2008, 43.lpp.

Pēc Latvijas okupācijas  Fr. Zilberu Laucesas pagastā apcietināja un deportēja. Apsūdzības rakstā Zilbers atzina par sociāli bīstamu elementu — „budzi”, apgabaltiesas prokuroru, senatoru — un tajā pieprasīts sodīt ar nāvessodu nošaujot. Zilbers mira 1942. gada 10. maijā ieslodzījumā Kirovas apgabala Vjatlagā pirms lietas izskatīšanas PSRS Iekšlietu Tautas komisariāta Sevišķajā apspriedē.Latvijas pilsoņu martiroloģijs Vjatlagā 1938—1956  Sastādītāji Heinrihs Strods, Vladimirs Veremjevs. Latvijas Universitātes žurnāla “Latvijas Vēsture” fonds, 2006

 Ģimene 
Fricim Zilberam bija divi dēli: 1911. gadā dzimušais Boriss un 1917. gadā dzimušais Arturs. Boriss bija precējies ar Graciju (dzimusi Sniedze). Arturs bija precējies ar Matildi (dzimusi Ozoliņa). Boriss Zilbers gāja bojā ieslodzījumā Gulagā.

 Apbalvojumi 
1931. gadā apbalvots ar III šķiras Triju Zvaigžņu ordeni, savukārt 1937. gadā — ar II šķiras Triju Zvaigžņu ordeni.

 Spilgtākās atziņas 
 „Tautas brīvības un neatkarīgas Latvijas valsts domu, ideju mūsu tautas darbinieki un brīvības cīnītāji visos laikos stādījuši augstāk par visu, par ko likuši ķīlā savas personīgas intereses, un šī ideja beidzot novedusi pie vēlama mērķa, pie uzvaras, kad daudzi cīnītāji nolikuši par šo mērķi savas dzīvības. Tikai par tādu maksu un ieročiem rokā tautas iegūst un var paturēt savu zemi, valsti, brīvību, tiesības, godu, maizi, dzīvību.” (Fr. Zilbers. Tieslietu Ministrijas Vēstnesis, 1938).

 Bibliogrāfija 
Fr.Zilbers uzrakstījis daudz publikāciju par tiesību un tieslietu jautājumiem atsevišķos Latvijas izdevumos.
 Senāta virsprokurors Fricis Zilbers, Jautājumi sakarā ar tiesu iekārtas likuma pārstrādāšanu, raksts publicēts: Tieslietu Ministrijas Vēstnesis, Nr.1. 1938. gads, 116.—132. lpp.;
 Senāta virsprokurors Fricis Zilbers, Novērojumi tiesu dzīvē ārzemēs, raksts publicēts: Tieslietu Ministrijas Vēstnesis, Nr.1. 1938. gads, 254.—255. lpp.;

 Atsauces 

 Ārējās saites 
 Latvijas Republikas Augstākā tiesa, brošūra „Latvijas Senāta senatori 1918-1940, Rīgā, 2008 

Kategorija:1875. gadā dzimušie
Kategorija:1942. gadā mirušie
Kategorija:Latvijas senatori
Kategorija:Latvijas tiesneši
Kategorija:Triju Zvaigžņu ordeņa lielvirsnieki
Kategorija:Triju Zvaigžņu ordeņa komandieri
Kategorija:Latvijas juristi
Kategorija:Ogres novadā dzimušie
Kategorija:Maskavas Valsts universitātes absolventi
Kategorija:Padomju represiju upuri